钦定古今图书集成/历象汇编/乾象典/第088卷 > 性理会通 > 《香山雪游记》王衡
## 钦定古今图书集成/历象汇编/乾象典/第088卷 > 性理会通 > 《香山雪游记》王衡

余以前岁游真觉寺，订雪盟。比连日，雪乃鼓舞，周季
良同客尤伯固、王元敬、张伯新游焉。甫出门，目神外
淫，雪又弥甚，遂遣童子归，将襆被来而止。饭真觉寺，
据浮图骋望，间露石骨者，随捧雪缀之。饭已，循堤行，
则黄日已逗云影中。远近诸山黛白，错而东一山受
晡，日色独烂如丹霞，惊睨者良久。比到香山，且昏夜
矣。赖夹道积雪奕奕道余行，俄而星见天井。山僧报
晓，霁急科头起，则千峰一雪，冻云颓倚山头，如醉玉
人。乃将诸子陟环翠亭，雪径深二尺许，从者几以双
趺印之。觞数行，转而憩于碧云之余。公墓平台坐林
峦中，眺雪颇胜。已乃从旧道归，则昨日之丝者《茧环》
者化为玦矣。因相与错叙其胜。今雪毰毸款舞，且倦
且骄，旧雪晶明，浩溔积矣，而若不有。试从卑望高，如
《钵和国》人仰面不见山，若登高临远，则又身在净界，
视三千大千沙砾皆净土也。其封谷完，其揣树密，其
印沙如鸟篆，其附城郭若鱼丽，其幕红寺衬，落叶俄
浅绛，俄又淡黄，种种作态可喜。至于“寒雁空横，素凫
旅坐，暗泉界响，老松低枝。枯芦有声，村火斜出。”于是
间更有深致。吾曹戴高檐帽，披貂幨，㡏“奔车鞭蹇，争
相指盼，以为山林入吾画图，而亦知吾曹乃山林画
图中人耶？”季良叫曰：“此致佳，固安得不消之雪而弄
之？”余曰：“噫嘻！自古汗竹绣石、簪笔技剑者，等于朝雪，
而况雪乎？子欲得雪而不消者，则为玉为盐、为絮、为
练种有几似矣，而实非此欧公所简弃也。且子宁粉
增乎，宁雪减乎？”傍一客应曰：“然雪则何必不消？顾吾
辈雅善消雪，彼热肺肠子封帘守户者，吾犹得以顷
刻之观傲之。”余曰：“母人各有适，子以徽之舟，东郭履，
郑棨驴，为至矣乎？则风不出、雨不出之叟亦能笑人。”
顾谓伯固：“子第图之。”余姑为之记。时万历庚寅阳月六日也。